## Obvezne upute broj OLS - II o redosljedu izbornih radnji i tijeku rokova po Zakonu o izboru članova predstavničkih tijela jedinica lokalne samouprave i jedinica lokalne uprave i samouprave

### NN 109/1998 (17.8.1998.), Obvezne upute broj OLS - II o redosljedu izbornih radnji i tijeku rokova po Zakonu o izboru članova predstavničkih tijela jedinica lokalne samouprave i jedinica lokalne uprave i samouprave

# IZBORNO POVJERENSTVO REPUBLIKE HRVATSKE

Na osnovu članka 29. stavka 1. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine" br. 90/92, 69/95, 59/96 i 63/96), Izborno povjerenstvo
Republike Hrvatske propisuje

## **OBVEZATNE UPUTE BROJ OLS-II**

### **O REDOSLJEDU IZBORNIH RADNJI I TIJEKU ROKOVA PO ZAKONU O IZBORU ČLANOVA PREDSTAVNIČKIH TIJELA JEDINICA LOKALNE SAMOUPRAVE I JEDINICA LOKALNE UPRAVE I SAMOUPRAVE**

1. Odluke Vlade Republike Hrvatske o raspisivanju izbora za članove
predstavničkih tijela jedinice lokalne samouprave i jedinice lokalne uprave
i samouprave - Općinsko vijeće Općine Brela i Županijska skupština Dubrovačko-neretvanske
županije objavljene su dana 13. kolovoza 1998. godine ("Narodne novine",
br. 108/98).

2. Rokovi teku od dana

**14. kolovoza 1998. godine od 00.00 sati**

3. Prijedlozi kandidata za članove predstavničkih tijela jedinice lokalne
samouprave, odnosno jedinice lokalne uprave i samouprave navedenih u točki
1. ovih Obvezatnih uputa koji se biraju pojedinačno u izbornoj jedinici
kao i prijedlozi lista kandidata moraju biti dostavljeni nadležnom izbornom
povjerenstvu jedinice lokalne samouprave odnosno jedinice lokalne uprave
i samouprave najkasnije u roku od 12 dana, dakle do

**25. kolovoza 1998. godine do 24.00 sata**

(Članak 16. stavak 1. i 2.)

4. Nadležno izborno povjerenstvo jedinice lokalne samouprave odnosno
jedinice lokalne uprave i samouprave od svih pravovaljano predloženih kandidata
mora sastaviti i objaviti listu kandidata izborne jedinice u roku od 48
sati od isteka roka iz točke 3. ovih Obvezatnih uputa.

Nadležno izborno povjerenstvo jedinice lokalne samouprave odnosno jedinice
lokalne uprave i samouprave mora prihvatiti i objaviti sve pravovaljano
predložene općinske i županijske kandidacijske liste, kao i zbirnu listu
svih pravovaljano predloženih kandidatskih lista u roku od 48 sati od isteka
roka iz točke 3. ovih Obvezatnih uputa.

Nadležno izborno povjerenstvo jedinice lokalne samouprave odnosno jedinice
lokalne uprave i samouprave, mora objaviti u lokalnim glasilima listu kandidata
izborne jedinice, te sve prihvaćene kandidatske liste i zbirnu listu kandidatskih
lista za izbor članova spomenutih predstavničkih tijela u roku od 48 sati
od isteka roka iz točke 3. ovih Obvezatnih uputa, dakle do:

**27. kolovoza 1998. godine do 24.00 sata**

(Članak 17. stavak 1., 2. i 3.)

5. Izborna promidžba traje od dana objave lista kandidata izbornih jedinica
i zbirne kandidatske liste jedinice lokalne samouprave odnosno jedinice
lokalne uprave i samouprave, pa do 24 sata prije izbora, dakle od

**28. kolovoza 1998. godine od 00.00 sati do**

**9. listopada 1998. godine do 24.00 sata**

(Članak 19.)

6. Zabrana izborne promidžbe (izborna šutnja) kao i svako objavljivanje
prethodnih rezultata ili procjena rezultata izbora traje od:

**10. listopada 1998. godine od 00.00 sati do**

**11. listopada 1998. godine do 24.00 sata**

(Članak 21.)

7. Nadležna izborna povjerenstva (općinska i gradska) moraju imenovati
članove i zamjenike članova biračkog odbora najkasnije pet dana prije dana
održavanja izbora za članove predstavničkih tijela jedinice lokalne samouprave
odnosno jedinice lokalne uprave i samouprave, dakle do:

**5. listopada 1998. godine do 24.00 sata**

(Članak 36. stavak 3.)

8. Nadležno izborno povjerenstvo jedinice lokalne samouprave (općine,
grada) mora objaviti koja su biračka mjesta određena s naznakom koji će
birači glasovati na pojedinom biračkom mjestu najkasnije pet dana prije
dana održavanja izbora, dakle do:

**5. listopada 1998. godine do 24.00 sata**

(Članak 37. stavak 3.)

9. Glasovanje traje neprekidno

**11. listopada 1998. godine od 7.00 do 19.00 sati**

Biralište se zatvara u 19:00 sati. Biračima koji su se zatekli na biralištu
omogućit će se glasovanje i nakon 19 sati.

(Članak 44. stavak 1.)

10. Birački odbor mora dostaviti zapisnik o svom radu s ostalim izbornim
materijalom izbornom povjerenstvu općine, odnosno grada, najkasnije u roku
od 12 sati od zatvaranja birališta, dakle

**12. listopada 1998. godine do 7.00 sati**

(Članak 49.)

11. Izborno povjerenstvo općine, odnosno grada utvrdit će rezultate
glasovanja na biračkim mjestima na svom području najkasnije u roku od 24
sata od zatvaranja birališta, dakle

**12. listopada 1998. godine u 19.00 sati**

(Članak 50. stavak 1.)

12. Županijsko izborno povjerenstvo Dubrovačko-neretvanske županije
odredit će način i rok u kojem joj izborno povjerenstvo općine, odnosno
grada mora dostaviti izborne rezultate na svom području zajedno sa zapisnikom
o svom radu.

(Članak 50. stavak 2.)

13. Izborno povjerenstvo općine, kad utvrdi rezultate glasovanja za
članove općinskog vijeća, te Izborno povjerenstvo županije kad utvrdi rezultate
glasovanja za članove Županijske skupštine, objavit će odmah rezultate
izbora sukladno zapisnicima o radu izbornog povjerenstva.

(Članak 53.)

*Zaštita izbornog prava*

14. Ustavnost i zakonitost izbora za članove predstavničkih tijela jedinice
lokalne samouprave, odnosno jedinice lokalne uprave i samouprave nadzire
Ustavni sud Republike Hrvatske i rješava izborne sporove.

(Članak 55.)

15. Prigovor zbog nepravilnosti u postupku kandidiranja mogu podnijeti:

- politička stranka, dvije ili više političkih stranaka, odnosno birači
koji su predložili kandidata za člana predstavničkog tijela jedinica lokalne
samouprave odnosno jedinica lokalne uprave i samouprave, odnosno listu,
kao i nezavisni kandidati i nositelji nezavisnih lista.

(Članak 56. stavak 1.)

16. Prigovor zbog nepravilnosti u postupku izbora mogu podnijeti samo
one stranke o čijim se kandidatskim listama glasovalo na izborima, nezavisni
kandidati, odnosno nositelji nezavisnih lista o kojima se glasovalo.

(Članak 56. stavak 2.)

17. Prigovor zbog nepravilnosti u postupku kandidiranja i izbora članova
općinskog vijeća podnose se nadležnom županijskom izbornom povjerenstvu
u roku od

**48 sati računajući od isteka dana kada je izvršena radnja na koju
je stavljen prigovor, dakle od 00.00 sati idućeg dana**

(Članak 57. stavak 1. u svezi s člankom 58. stavak 1.)

18. Prigovori zbog nepravilnosti u postupku kandidiranja i izbora članova
županijske skupštine podnose se izbornom povjerenstvu Republike Hrvatske
u roku od

**48 sati od isteka dana kada je izvršena radnja na koju je stavljen
prigovor, dakle od 00.00 sati idućeg dana**

(Članak 57. stavak 2. u svezi s člankom 58. stavak 1.)

19. Županijsko izborno povjerenstvo odnosno Izborno povjerenstvo Republike
Hrvatske dužno je donijeti rješenje o prigovoru u roku od

**48 sati od isteka dana kada mu je dostavljen prigovor, odnosno od
isteka dana kada su dostavljeni izborni materijali na koje se odnosi prigovor,
dakle od 00.00 sati idućeg dana**

(Članak 58. stavak 2.)

20. Protiv rješenja županijskog izbornog povjerenstva, odnosno izbornog
povjerenstva Republike Hrvatske podnositelj prigovara, kao i kandidat za
člana predstavničkog tijela jedinica lokalne samouprave, odnosno jedinica
lokalne uprave i samouprave imaju pravo žalbe Ustavnom sudu Republike Hrvatske.

Žalba se podnosi putem nadležnog izbornog povjerenstva Ustavnom sudu
Republike Hrvatske.

(Članak 60. stavak 1. i 3.)

21. Žalba se podnosi u roku od

**48 sati računajući od isteka dana kada je primljeno pobijano rješenje,
dakle od 00.00 sati idućeg dana**

(Članak 60. stavak 2.)

22. Ustavni sud Republike Hrvatske dužan je odlučiti o žalbi u roku
od

**48 sati od isteka dana primitka žalbe, dakle od 00.00 sati idućeg
dana**

(Članak 60. stavak 4.)

Klasa: 015-01/98-01/01
Urbroj: 62-98-02
Zagreb, 13. kolovoza 1998.

Predsjednik
**Ivan Mrkonjić,** v. r.

---

Ostalo, NN 109/1998-5020